Tarybos Reglamentas (EΕΒ) Nr. 1906/90
1990 m. birželio 26 d.
dėl tam tikrų prekybos paukštiena standartų
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [1] su paskutiniais pakeitimais, padarytais Reglamentu (EEB) Nr. 1235/89 [2], ypač į jo 2 straipsnio 2 dalį,
atsižvelgdama į Komisijos pasiūlymą,
kadangi Reglamentas (EEB) Nr. 2777/75 numato nustatyti prekybos standartus, kurie gali būti ypač susiję su tam tikrų paukštienos tipų klasifikacija pagal kokybę ir svorį, įpakavimu, saugojimu, transportavimu, pateikimu ir žymėjimu;
kadangi tokie standartai gali padėti pagerinti paukštienos kokybę ir atitinkamai jos pardavimą; kadangi dėl to žmonių maistui skirtos paukštienos prekybos standartų taikymas atitinka gamintojų, prekybininkų ir vartotojų interesus;
kadangi dėl to tokie standartai turi būti taikomi paukštienai įvairiuose prekybos etapuose Bendrijos teritorijoje; tačiau kadangi taip pat atrodo, kad yra būtinybė rūšiuoti visą paukštieną į dvi kategorijas pagal pavidalą ir išvaizdą; kadangi vis dėlto atrodo tikslinga tokių standartų netaikyti vietinei prekybai, prekiaujant nedideliu mastu, išpjaustant ir atskiriant kaulus pardavimo vietose, kaip nurodyta 1971 m. vasario 15 d. Tarybos direktyvos 71/118/EEB dėl sveikatos problemų, turinčių įtakos prekybai šviežia paukštiena [3], su paskutiniais pakeitimais, padarytais Direktyva 88/657/EEB [4], 3 straipsnio 5 ir 7 dalyse, ir tiekimui maisto pramonei;
kadangi paukštienos ženklinimui etiketėmis taikomos bendrosios taisyklės, nustatytos 1978 m. gruodžio 18 d. Tarybos direktyva 79/112/EEB dėl valstybių narių teisės aktų, susijusių su galutiniam vartotojui skirtų maisto produktų ženklinimu etiketėmis, pateikimu ir reklama, suderinimo [5], su paskutiniais pakeitimais, padarytais Direktyva 89/395/EEB [6]; kadangi atsižvelgiant aptariamų produktų pobūdį ir siekiant, kad vartotojas gautų kaip galima išsamesnę informaciją ir kad galima būtų palengvinti prekybą, pagal Direktyvos 79/112/EEB 4 straipsnio 2 dalį reikėtų nustatyti tam tikrus papildomus reikalavimus, ir ypač paukštieną reikėtų klasifikuoti į dvi pavidalo klases ir reikėtų apibrėžti sąlygas, pagal kurias mėsa turėtų būti pateikta parduoti; kadangi dėl tų pačių priežasčių taip pat pageidautina, kad šaldymo būdai ir paukštienos gamybai naudojami ūkininkavimo būdai atitiktų nustatytinas Bendrijos taisykles;
kadangi mikrobiologiniu požiūriu šviežia paukštiena turi būti laikoma labai greitai gendančiu maisto produktu; kadangi dėl to būtina tokios paukštienos atveju tinkamą vartojimo laiką pakeisti "tinka vartoti iki" data pagal Direktyvos 79/112/EEB 9a straipsnio 1 dalį;
kadangi paisant gamintojo ir vartotojo interesų, svarbu, kad iš trečiųjų šalių importuota paukštiena atitiktų Bendrijos standartus; kadangi vis dėlto atrodo pageidautina, kad paukštienai, skirtai eksportui iš Bendrijos, nebūtų taikomos šios taisyklės;
kadangi būtina nustatyti išsamesnes šio reglamento įgyvendinimo taisykles; kadangi atsižvelgiant į šių klausimų techninį pobūdį ir galintį atsirasti poreikį dažnam taisyklių pakeitimui, Reglamento (EEB) Nr. 2777/75 17 straipsnyje numatyta tvarka yra tinkamesnė; kadangi dėl tų pačių priežasčių atrodo neišvengiamai būtina ta pačia tvarka nustatyti priemones tam, kad šis reglamentas būtų taikomas vienodai;
kadangi reikia nustatyti vandens absorbcijos procentinį dydį, kurio techniškai neįmanoma išvengti ir kurio negalima viršyti ruošiant šviežias, sušaldytas ir greitai sušaldytas skerdenas; kadangi būtina nustatyti vienodus jo atitikties patikros metodus; kadangi dėl šių taisyklių techninio pobūdžio jas reikia nustatyti Reglamento (EEB) Nr. 2777/75 17 straipsnyje nustatyta tvarka; kadangi todėl 1976 m. lapkričio 23 d. Tarybos reglamentas (EEB) Nr. 2967/76, nustatantis šviežių, sušaldytų ir greitai sušaldytų viščiukų, vištų ir gaidžių vandens kiekio bendruosius standartus, su paskutiniais pakeitimais [7], padarytais Tarybos reglamentu (EEB) Nr. 3204/83 [8], turėtų būti panaikintas;
kadangi institucijas, atsakingas už šio reglamentų nuostatų laikymąsi, paskiria pačios valstybės narės; kadangi tokios priežiūros tvarka turi būti vienoda visose valstybėse narėse;
kadangi bausmes už šio reglamento nuostatų pažeidimus privalo nustatyti pačios valstybės narės,
PRIĖMĖ ŠĮ REGLAMENTĄ:
1 straipsnis
1. Šis reglamentas nustato Reglamento (EEB) Nr. 2777/75 1 straipsnio 1 dalyje minimų šių naminių paukščių rūšių paukštienos tipų ir jų pateikimo Bendrijos prekybos standartus:
- Gallus domesticus,
- antims,
- žąsims,
- kalakutams,
- perlinėms vištoms.
Jei tokia paukštiena neatitinka šio reglamento nuostatų, verslo ir prekybos organizacijoms neleidžiama ja prekiauti Bendrijoje.
2. Šis reglamentas taikomas tik tokioms naminių paukščių skerdenoms, jų dalims, subproduktams ir foie gras, kurie yra įtraukti į sąrašą, patvirtintą Reglamento (EEB) Nr. 2777/75 17 straipsnyje nustatyta tvarka.
3. Šis Reglamentas netaikomas:
- paukštienai, skirtai eksportui iš Bendrijos, ir
- prekybai, minimai Tarybos direktyvos 71/118/EEB 3 straipsnio 5 dalyje.
4. Šis reglamentas neturi įtakos jokioms nuostatoms, susijusioms su veterinariniais ir sveikatos bei maisto produktų klausimais, kurios yra nustatytos, siekiant užtikrinti produktų higienos ir sveikatos standartus bei apsaugoti gyvūnų ir visuomenės sveikatą.
2 straipsnis
Šiame reglamente:
1) "paukštiena" - žmonių maistui skirta paukštiena, kuri nebuvo apdorota jokiais kitais būdais, išskyrus šaldymą, užtikrinant jos konservavimą;
2) "skerdena" - tai 1 straipsnyje 1 dalyje minimų rūšių paukščio visas kūnas, nuleidus kraują, nupešus ir išdarinėjus; tačiau, širdies, kepenų, plaučių, skilvio, gūžio, inkstų, nupjautų ties kulno sąnariu kojų ir galvos pašalinimas yra nebūtinas; išdarinėta skerdena gali būti pateikta parduoti su pilvo ertmėje sudėtais subproduktais, t. y. širdimi, kepenimis, skilviu ir kaklu, arba be jų;
3) "skerdenų gabalai" - tai paukštiena, kurios dydis ir ištisinio raumenų audinio pobūdis leidžia nustatyti, iš kurios skerdenos dalies ji yra gauta;
4) "fasuota paukštiena" - tai paukštiena, pateikta pagal Direktyvos 79/112/EEB 1 straipsnio 3 dalies b punkto sąlygas;
5) "šviežia paukštiena" - tai nesustingdyta atvėsinimo būdu paukštiena, kuri turi būti visuomet laikoma ne žemesnėje negu - 2 oC ir ne aukštesnėje negu 4 oC temperatūroje;
6) "sušaldyta paukštiena" - tai paukštiena, kuri turi būti sušaldyta kaip galima greičiau, kiek leidžia įprastinė skerdimo tvarka, ir kuri turi būti visuomet laikoma ne aukštesnėje kaip - 12 oC temperatūroje. Tačiau Reglamento (EEB) Nr. 2775/75 17 straipsnyje nustatyta tvarka galima nustatyti tam tikrus leistinus nuokrypius;
7) "greitai sušaldyta paukštiena" - tai paukštiena, kuri turi būti visuomet laikoma ne aukštesnėje kaip - 18 oC temperatūroje su leistinais nuokrypiais, numatytais 1998 m. gruodžio 21 d. Tarybos direktyvoje 89/108/EEB dėl valstybių narių įstatymų, susijusių su greitai sušaldytais maisto produktais, skirtais žmonių maistui, suderinimo [9];
8) "nefasuota paukštiena" - tai paukštiena, parduodama galutiniam vartotojui be įvyniojimo arba įvyniojant pardavimo vietoje, pastarajam prašant.
3 straipsnis
1. 1 straipsnyje apibrėžta paukštiena priskiriama "A" arba "B" klasėms pagal skerdenų arba skerdenų gabalų pavidalą ar išvaizdą. "A" klasė turi būti dalijama į "A 1" ir "A 2" poklasius pagal kriterijus, kurie turi būti nustatyti Reglamento (EEB) Nr. 2777/75 17 straipsnyje nustatyta tvarka. Ši klasifikacija turi ypač atsižvelgti į raumenų išsivystymą, riebalų kiekį, skerdenų pažeidimus ir sumušimus.
2. Paukštiena prekiaujama vienos iš šių būklių:
- šviežia,
- sušaldyta arba
- greitai sušaldyta.
3. Fasuotą sušaldytą arba greitai sušaldytą paukštieną galima klasifikuoti pagal svorio kategorijas; išsamias tokios klasifikacijos įgyvendinimo nuostatos priimamos Reglamento (EEB) Nr. 2777/75 17 straipsnyje nustatyta tvarka.
4 straipsnis
Be to, kad turi būti laikomasi nacionalinių teisės aktų, priimtų pagal Direktyvą 79/112/EEB, pridedamuose prekybos dokumentuose tokia prasme, kaip vartojama nurodytos direktyvos 11 straipsnio 1 dalies b punkte, dar pridedamos tokios nuorodos:
a) šio reglamento 3 dalies 1 punkte minima klasė;
b) pavidalas, kuriuo paukštiena yra prekiaujama pagal šio reglamento 3 straipsnio 2 dalį, ir rekomenduojama saugojimo temperatūra.
5 straipsnis
1. Be to, kad turi būti laikomasi nacionalinių teisės aktų, priimtų pagal Direktyvą 79/112/EEB, dar būtina, kad galutiniam vartotojui skirtos paukštienos ženklinimas etiketėmis, pateikimas ir reklamavimas atitiktų papildomus reikalavimus, išdėstytus šio straipsnio 3, 4, 5 ir 6 dalyse ir 7 straipsnio 2 dalyje.
2. Šviežios paukštienos atveju, tinkamas vartojimo laikas pakeičiamas laikantis "tinka vartoti iki" data pagal Direktyvos 79/112/EEB 9a straipsnio 1 dalį.
3. Fasuotos paukštienos atveju ant pakuotės arba prie jos pritvirtintos etiketės būtina taip pat nurodyti ir tokius duomenis:
a) šio reglamento 3 straipsnio 1 dalyje minimą klasę;
b) šviežios paukštienos atveju visą kainą ir svorio vieneto kainą mažmeninėje prekyboje;
c) pavidalą, kuriuo paukštiena yra prekiaujama pagal šio reglamento 3 straipsnio 2 dalį, ir rekomenduojamą saugojimo temperatūrą;
d) skerdyklos arba išpjaustymo įmonės registracijos numerį, išskyrus tuos atvejus, kai išpjaustoma ir kaulai išimami pardavimo vietoje, kaip numatyta Direktyvos 71/118/EEB 3 straipsnio 7 dalyje;
e) importuotos iš trečiųjų šalių paukštienos atveju - kilmės šalį.
4. Kai paukštiena yra pateikiama parduoti nefasuota, išskyrus tuos atvejus, kai išpjaustoma ir kaulai atskiriami pardavimo vietoje, kaip numatyta Direktyvos 71/118/EEB 3 straipsnio 7 dalyje, su sąlyga, kad išpjaustoma ir atskiriama mėsa nuo kaulų vartotojui prašant ir jam matant, toliau pateikiamoms nuorodoms taikomas Direktyvos 79/112/EEB 12 straipsnis:
a) šio reglamento 3 straipsnio 1 dalyje minimai klasei;
b) visai svorio vieneto kainai mažmeninėje prekyboje;
c) pavidalui, kuriuo paukštiena yra prekiaujama pagal šio reglamento 3 straipsnio 2 dalį, ir rekomenduojamai saugojimo temperatūrai;
d) skerdyklos arba išpjaustymo įmonės registracijos numeriui;
e) importuotos iš trečiųjų šalių paukštienos atveju - kilmės šaliai.
5. Išsamias taisykles dėl parduodamo produkto pavadinimo tokia prasme, kaip nustatyta Direktyvos 79/112/EEB 1 dalyje, nurodymo galima nustatyti Reglamento (EEB) Nr. 2777/75 17 straipsnyje nustatyta tvarka
6. Išsamios taisyklės dėl:
a) naudoto šaldymo būdo pasirinktinio nurodymo ir
b) naudoto ūkininkavimo būdo pasirinktinio nurodymo, bei nuolatinės tokių nuorodų naudojimo kontrolės sąlygų
priimamos Reglamento (EEB) Nr. 2777/75 17 straipsnyje nustatyta tvarka.
Sąlygos, kuriomis valstybės narės paskirta institucija gali vykdyti b punkte minimą nuolatinę kontrolę ir kurios numato būtinas garantijas, kad tokia kontrolė bus nepriklausoma nuo gamintojų, nustatomos ta pačia tvarka.
6 straipsnis
Nukrypstant nuo 3, 4 ir 5 straipsnių, paukštienos nebūtina klasifikuoti ir nurodyti papildomus duomenis, minimus 3, 4 ir 5 straipsniuose, tais atvejais, kai paukštiena pristatoma į išpjaustymo arba perdirbimo įmones, kaip numatyta 1980 m. rugsėjo 3 d. Komisijos direktyvos 80/879/EEB dėl didelių paukštienos pakuočių sveikumo žymėjimo [10].
7 straipsnis
1. Vandens absorbcijos procentinis dydis, kurio techniškai neįmanoma išvengti ir kurio negalima viršyti ruošiant šviežias, sušaldytas, greitai sušaldytas skerdenas, taip pat vienodi atitikties patikros metodai nustatomi Reglamento (EEB) Nr. 2777/75 17 straipsnyje nustatyta tvarka.
2. Techniškai neišvengiamų vandens absorbcijos procentų, minimų 1 dalyje, nurodymą galima padaryti privalomu, laikantis tos pačios tvarkos.
8 straipsnis
1. Ne mažiau kaip likus mėnesiui iki šio reglamento įsigaliojimo dienos, valstybės narės paskiria kompetentingas institucijas, atsakingas už šio reglamento laikymosi priežiūrą.
2. Apie 1 dalyje nurodytą paskyrimą kartu su visais pakeitimais pranešama Komisijai ir kitoms valstybėms narėms.
3. 1 dalyje minimos institucijos įsipareigoja tikrinti:
a) paukštienos tipinius ėminius visuose prekybos etapuose ir transportuojant;
(b) paukštienos tipinius ėminius muitinės formalumų atlikimo metu, kai paukštiena importuojama iš trečiųjų šalių.
9 straipsnis
Išsamios šio reglamento įgyvendinimo taisyklės, ypač klasifikavimo kriterijai tokia prasme, kaip vartojama 3 straipsnio 1 dalyje, taip pat priemonės, skirtos šio reglamento vienodam taikymui užtikrinti, priimamos Reglamento (EEB) Nr. 2777/75 17 straipsnyje nustatyta tvarka.
10 straipsnis
Valstybės narės imasi visų tinkamų priemonių, kad būtų baudžiama už šio reglamento pažeidimus.
11 straipsnis
Valstybės narės ir Komisija pateikia viena kitai informaciją, būtiną šiam reglamentui įgyvendinti.
12 straipsnis
Reglamentas (EEB) Nr. 2967/76 toliau taikomas, kol nebus įgyvendintos pagal šio reglamento 7 straipsnį priimtos priemonės.
13 straipsnis
Šis reglamentas įsigalioja trečią dieną po jo paskelbimo Europos BendrijųOficialiajame leidinyje.
Šis reglamentas įsigalioja 1991 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 1990 m. birželio 26 d.